Diari Oficial de la Generalitat Valenciana


Sumari del DOGV 6666, del 07-12-2011 (2011/12368)

ORDE 8/2011, de 15 de novembre, de la Conselleria d'Agricultura, Pesca, Alimentació i Aigua, per la qual es modifica l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a la millora de la competitivitat de les explotacions ramaderes de la Comunitat Valenciana, es deroga l'Orde 7/2011, de 8 de març, de la Conselleria d'Agricultura, Pesca i Alimentació, i es convoquen les ajudes per a l'exercici 2012.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6666

Data del DOGV
:   07-12-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/12805


Data del document
:   15-11-2011

Organisme emissor
:   Conselleria d'Agricultura, Pesca, Alimentació i Aigua

Tipus de document
:   Ordre

Anàlisi jurídica

 Descriptors 

:   * explotació agrària
    * ramat
    * ajuda pública
    * suport econòmic

ORDE 8/2011, de 15 de novembre, de la Conselleria d'Agricultura, Pesca, Alimentació i Aigua, per la qual es modifica l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a la millora de la competitivitat de les explotacions ramaderes de la Comunitat Valenciana, es deroga l'Orde 7/2011, de 8 de març, de la Conselleria d'Agricultura, Pesca i Alimentació, i es convoquen les ajudes per a l'exercici 2012. [2011/12207]  
Preàmbul  
  
La implantació de la normativa recent per a la protecció i benestar dels animals de granja obliga els titulars de les explotacions ramaderes a l'adaptació i la modificació de les seues instal·lacions, de tal manera que en la majoria dels casos això suposa fer importants inversions que posen en risc la rendibilitat de la seua activitat.  
La Conselleria d'Agricultura, Pesca, Alimentació i Aigua, conscient del cost econòmic que el sector ramader ha d'afrontar per a adequar les seues instal·lacions a esta nova normativa, considera necessari el suport a estes inversions per mitjà de les ferramentes de què disposa i materialitzades en les línies d'ajudes que permeten reduir l'impacte econòmic que suposa la implantació d'estes mesures en la nostra ramaderia.  
  
Per mitjà de l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a la millora de la competitivitat de les explotacions ramaderes de la Comunitat Valenciana, es dóna suport, entre altres inversions, a les destinades a millorar les condicions de benestar animal.   
L'Orde 7/2011, de 8 de març, de la Conselleria d'Agricultura, Pesca i Alimentació, per la qual es modifica l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a la millora de la competitivitat de les explotacions ramaderes de la Comunitat Valenciana, que es va realitzar amb la intenció d'afavorir les inversions realitzades per aquells sectors ramaders que, com a conseqüència de l'aplicació i el compliment de la normativa sobre protecció i benestar dels animals en explotacions ramaderes, han d'afrontar una despesa important en les seues instal·lacions per a adaptar-les a les exigències legals, s'ha mostrat insuficient en els seus resultats i, per tant, es fa necessària una nova modificació que facilite l'accés a esta línia d'ajudes als ramaders afectats.  
Esta orde s'adapta als requisits establits en el Reglament 1857/2006, de la Comissió, de 15 de desembre de 2006, sobre l'aplicació dels articles 87 i 88 del Tractat a les ajudes estatals per a les petites i mitjanes empreses dedicades a la producció de productes agrícoles i pel qual es modifica el Reglament 70/2001 (DOCE de 16.12.2006) i ha sigut comunicada a la Comissió Europea i registrada amb el número XA307/2009.  
Per això, en virtut de les facultats que em conferix l'article 28 de la Llei 5/1983, de 30 de desembre, del Consell, i l'article 47.3 del text refós de la Llei d'Hisenda Pública de la Generalitat, després dels informes preceptius emesos per la Direcció General d'Economia de la Conselleria d'Economia, Hisenda i Ocupació, l'Advocacia de la Generalitat i la Intervenció Delegada a la Conselleria d'Agricultura, Pesca, Alimentació i Aigua, i a proposta del director general de Producció Agrària i Ramaderia,  
  
ORDENE  
  
Article únic  
1. Es modifica el punt 5 de l'apartat quart de l'annex I de l'Orde de 14 de desembre de 2009, que queda redactat de la manera següent:  
«Si el conjunt de les ajudes sol·licitades supera els fons disponibles es tindran en compte els criteris de preferència següents:  
- Explotacions que realitzen inversions en la millora de les condicions higièniques de l'explotació d'acord amb l'annex II. Grup A: 10 punts.  
- Explotacions que realitzen inversions en la millora de les condicions de benestar animal de l'explotació d'acord amb l'annex II. Grup B: 40 punts.  
- Explotacions que realitzen inversions per a promoure l'extensificació d'acord amb l'annex II. Grup C: 5 punts.  
- Explotacions que realitzen inversions per a la millora de la qualitat del producte final d'acord amb l'annex II. Grup D: 5 punts.  
- Explotacions que realitzen inversions per a la reducció de l'impacte ambiental de la seua activitat d'acord amb l'annex II. Grup E: 5 punts.  
- Explotacions prioritàries: 2 punts.  
- Cursos de formació homologats realitzats pel titular o responsable de l'explotació sobre temes de ramaderia i impartits per l'administració o la universitat: 5 punts (es comptabilitzarà 1 punt per cada 15 hores de formació o per cada crèdit justificat, fins a un màxim de 5 punts).  
  
- Jove ramader: 1 punt.  
- Explotacions ubicades en zones a què es fa referència en el punt 1.a) d'este apartat: 1 punt.  
- Explotacions que no han rebut les ajudes regulades en esta orde en la convocatòria anterior: 5 punts.  
- Explotacions que realitzen inversions per a adaptar-se als requisits exigits amb caràcter obligatori a partir de l'1 de gener de 2012 d'acord amb el que s'establix en el Reial Decret 3/2002, d'11 de gener, pel qual s'establixen les normes mínimes de protecció de les gallines ponedores: 30 punts.  
- Explotacions que realitzen inversions per a adaptar-se als requisits exigits amb caràcter obligatori a partir de l'1 de gener de 2013 d'acord amb el Reial Decret 1135/2002, de 31 d'octubre, relatiu a les normes mínimes per a la protecció de porcs: 15 punts».  
2. Es modifica l'apartat e) del punt 4 de l'apartat cinqué de l'annex I de l'Orde de 14 de desembre de 2009, que queda redactat de la manera següent:  
«e) Una memòria en què justificaran la necessitat d'inversió i s'hi especificaran les seues conseqüències sobre la reducció de l'impacte ambiental, la millora de la qualitat del producte final, la millora de les condicions sanitàries, la traçabilitat, l'extensificació o el benestar dels animals. Esta memòria serà subscrita per un professional competent en les inversions en què, per la seua naturalesa, s'exigisca la tramitació de la llicència municipal d'obres. Haurà d'incloure un pla d'inversions en què es detallarà:  
- Una descripció de les instal·lacions i els equips de les granges abans de les millores previstes.  
- Una descripció de les instal·lacions i els equips nous que s'hagen d'instal·lar.  
- Una valoració econòmica detallada del cost de modernització de les instal·lacions, els equips i la resta d'inversions a realitzar. A este efecte, quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip, el beneficiari haurà de sol·licitar com a mínim tres ofertes de diferents proveïdors i que no podran ser superiors al valor de mercat, amb caràcter previ a la contracció del compromís per a la prestació del servici o l'entrega del bé, llevat que per les especials característiques de les despeses subvencionables no hi haja en el mercat prou quantitat d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i caldrà justificar expressament en una memòria l'elecció quan no recaiga en la proposta econòmica més avantatjosa».  
3. Es modifiquen els grups C i D de l'annex II, «Llista d'inversions subvencionables», de l'Orde de 14 de desembre de 2009, que queda amb la redacció següent:  
«Grup C. Promoció de l'extensificació  
- Adquisició de màquina embaladora.  
- Instal·lació de pastor elèctric.  
- Sitges d'emmatatzemament de subproductes i matèries primeres.  
- Construcció d'abeuradors.  
- Adquisició de màquina rotoembaladora  
  
Grup D. Millora de la qualitat del producte final  
- Adquisició d'equips de munyiment automatitzats i tancs de refrigeració homologats i accessoris complementaris.  
- Adquisició de sitges de pinso i equips de distribució d'aliments, inclosos els sistemes d'alimentació líquida.  
- Adquisició de carros mescladors.  
- Adquisició de bàscules de pesatge (no s'inclouen en este apartat les bàscules de/per als vehicles).  
- Adquisició de lectors de sistemes electrònics d'identificació animal.  
- Adquisició d'equips informàtics per a gestió de la identificació animal.  
- Adquisició de programes informàtics específics per a la gestió d'explotacions ramaderes.  
- Construcció de magatzems per a alimentació animal».  
  
DISPOSICIONS ADDICIONALS  
  
Primera. Línia pressupostària  
Les ajudes regulades en esta orde es concediran a càrrec de l'aplicació pressupostària 38.20.30.9556.133.22.4, línia T3090. La dotació pressupostària per a la resolució d'expedients de la convocatòria de l'exercici 2011 és d'1.374.011 €.  
  
Segona. Tramitació anticipada  
Tal com es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de les ajudes estarà condicionada a l'existència en els pressupostos corresponents de crèdit adequat i suficient per a això.  
D'acord amb esta mateixa orde, tots els actes dictats en els expedients de despesa anticipada s'entendran condicionats al fet que, quan es dictaran les resolucions de concessió, persistisquen les mateixes circumstàncies de fet i de dret existents en el moment en què es van produir aquells actes.  
  
Tercera. Convocatòria 2012  
Es convoquen per a l'exercici 2012 les ajudes a la millora de la competitivitat de les explotacions ramaderes de la Comunitat Valenciana, les bases reguladores de les quals es troben en l'Orde de 14 de desembre de 2009, de la Conselleria d'Agricultura, Pesca i Alimentació (DOCV núm. 6174, de 29 de desembre de 2009), modificada per mitjà d'esta orde.  
  
Quarta. Termini de presentació  
El termini de presentació de sol·licituds per a l'exercici 2012 serà d'un mes, comptador des de l'endemà de la publicació d'esta orde en el Diari Oficial de la Comunitat Valenciana.  
  
DISPOSICIÓ DEROGATÒRIA   
  
Única  
Queda derogada l'Orde 7/2011, de 8 de març, de la Conselleria d'Agricultura, Pesca i Alimentació, per la qual es modifica l'Orde de 14 de desembre de 2009, de la Conselleria d'Agricultura, Pesca i Alimentació, per la qual s'establixen les bases reguladores de les ajudes destinades a la millora de la competitivitat de les explotacions ramaderes de la Comunitat Valenciana i es convoquen estes ajudes per a l'exercici 2011.  
  
DISPOSICIONS FINALS  
  
Primera. Delegació de competències  
Es delega en el director general de Producció Agrària i Ramaderia la concessió i denegació de les ajudes previstes en esta orde.  
  
Segona. Facultat de desplegament  
Es faculta el director general de Producció Agrària i Ramaderia per a emetre els actes, les resolucions i les instruccions que siguen necessaris per al desplegament i l'aplicació d'esta orde.  
  
Tercera. Entrada en vigor  
Esta norma entrarà en vigor l'endemà de la publicació en el Diari Oficial de la Comunitat Valenciana.  
  
València, 15 de novembre de 2011.  
  
La consellera d'Agricultura, Pesca, Alimentació i Aigua,  
MARITINA HERNÁNDEZ MIÑANA